নিজস্ব প্রতিবেদন:  ফের করুণাময়ী ব্রিজে বিপত্তি।  ব্রিজের মেরামত করা অংশ ফের বসে গেল। এলাকায় যান নিয়ন্ত্রণ করছে পুলিস।  গাড়ি ঘুরিয়ে দেওয়া হচ্ছে অন্য দিক থেকে।   বিপজ্জনক তালিকায় নাম ছিলই, সেই আশঙ্কাকে সত্যি করে গত শনিবার  বসে যায়  টালিগঞ্জ করুণাময়ী সেতুর একাংশ। শনিবার বিকেলে আচমকাই ব্রিজের পিচ বসে গিয়ে বিপত্তি দেখা দেয়। খবর ছড়াতেই চাঞ্চল্য ছড়ায় এলাকায়।  খবর পেয়ে ঘটনাস্থলে পৌঁছন পূর্ত দফতরের আধিকারিকরা। দ্রুত ব্রিজের ওই অংশ মেরামতির কাজ শুরু হয়। পিচ দিয়ে ওই অংশ ঠিক করে দেওয়া হয়। কিন্তু সাত দিন কাটতে না কাটতেই বৃহস্পতিবার ওই একই অংশ বসে যায়।   ঘটনাস্থলে পৌঁছেছে পুলিস।  বাস সহ অন্যান্য গাড়ি ওই এলাকা থেকে ঘুরিয়ে দেওয়া হচ্ছে। মাঝেরহাট ব্রিজ বিপর্যয়ের পর বেহালা, ঠাকুরপুকুর, হরিদেবপুরের বাসিন্দাদের একমাত্র ভরসা এই করুণাময়ী ব্রিজ। বারবার এই ঘটনায় আতঙ্ক ছড়িয়েছে বাসিন্দাদের মধ্যে। মেরামতির পরও কেন এই ভাবে  ফের ওই একই অংশ বসে গেল, তা নিয়ে প্রশ্ন উঠছে।